Mej. SA ontken swangerskap-spekulasiesSasha-Lee Olivier (Foto: Versakf) Die Mej. Suid-Afrika Organisasie hou vol Mej. SA, Sasha-Lee Olivier, is nie swanger nie. Dít nadat die Sondagkoerant City Press gespekuleer het dat sy swanger is na aanleiding van ŉ foto wat hulle gesien het. Olivier, wat die naaswenner by die Mej. SA-kompetisie was, het die Mej. SA-titel by Zozibini Tunzi oorgeneem toe sy in Desember 2019 as Mej. Heelal gekroon is. Olivier is ook die eerste Mej. Suid-Afrika wat die voller figuur-vrou verteenwoordig, eerder as die organisasie se voorheen stereotipiese uitbeelding van skoonheid. City Press het op 14 Junie ŉ berig met die titel “Is she or is she not?” gepubliseer wat spekuleer dat Olivier swanger is. Die joernalis wat die berig geskryf het, het die Mej. Suid-Afrika Organisasie om kommentaar gevra. Die Mej. Suid-Afrika Organisasie het gereageer deur te sê Olivier is nie swanger nie en dit daar gelos om spekulasie oor Olivier se gewig te vermy. In die City Press-berig het hulle ŉ voormalige Mej. SA-koördineerder, Thobile Sithole, aangehaal, maar dié organisasie sê daar is geen rekord dat ŉ persoon met dié naam sedert 2013 daar gewerk het nie. “Die Mej. Suid-Afrika Organisasie is geskok en verstom deur die storie en reik daarom die volgende verklaring uit: “Sasha-Lee Olivier is nie swanger nie. Die City Press-artikel het geen sekere bepalings nie en het ons reaksie op hul navraag geïgnoreer. Die artikel is pure liggaamvernedering, want dit impliseer dat indien Sasha-Lee nie swanger is nie, dan is sy vet. Sasha-Lee is ŉ regte mens en is diep seergemaak deur wat geskryf is.” Stephanie Weil, die uitvoerende hoof van Mej. SA (Foto: Janie Monsieur/Maroela Media) Die Mej. Suid-Afrika Organisasie het gesê dat hulle regstappe teen City Press sal neem. Stephanie Weil, uitvoerende hoof van die Mej. Suid-Afrika Organisasie, sê 2019 was ŉ ongelooflike suksesvolle jaar vir die Mej. SA-kompetisie, met die mees diverse kandidate in die geskiedenis van die skoonheidskompetisie se bestaan. “Ons is geseënd dat Zozibini Tunzi en Sasha-Lee Olivier deur Suid-Afrikaners gevier word as egte en inspirerende vroue – vroue wat wêreldwyd omarm word vir hul onkonvensionele skoonheid. “Ons wil ŉ platform skep vir Suid-Afrikaanse vroue van enige liggaamsbou en grootte om hul leierskap in ons land op te neem. Om hierdie rede neem ons sterk standpunt in teen berigte soos hierdie,” sê Weil.